જો કે, હવે એવો વખત આવવાનો છે કે તમે સતત કોઈને કોઈ કૅમેરાની નજર હેઠળ હશો. રસ્તા પર ચાલતા કે ઓફિસમાં કે પછી ઘરમાં પ્રવેશતા, ખરીદી કરવા જતાં કે બાગમાં ચાલવા જાઓ ત્યારે તમારો ચહેરો સતત કૅમેરાની આંખોથી ક્લિક થાય છે. તમે તમારી જાત સાથે એકલા હો અને કોઈ તમને જોતું ન હોય એવી જગ્યા ભાગ્યે જ મળી શકે એવું બને. ચહેરો તમારી ઓળખ છે એ જ બાબત સારી પણ છે અને નરસી પણ છે એવું લાગે તો નવાઈ નહીં. કેટલાક લોકો એમ સમજતા હોય છે કે આપણે સોશિયલ મીડિયા પર ચહેરો મૂકતા જ નથી એટલે તેને કોઈ ડેટાબેઝ તરીકે વાપરી ન શકે. જો તેઓ ઘરની બહાર નીકળે છે તો તેમનો ચહેરો ક્યાંકને કયાંક તો ડેટાબેઝમાં જમા થવાનો જ છે. તમારો ચહેરો કઈ બ્રાન્ડ, કંપની કે સરકારના ડેટાબેઝમાં છે તે ખબર નહીં પડે.